b'\n_START_ARTICLE_\nVodni top\n_START_PARAGRAPH_\nVodni top je naprava, ki pod pritiskom\xc2\xa0\xc2\xbbizstreljuje\xc2\xab\xc2\xa0mo\xc4\x8dan curek vode. Obi\xc4\x8dajno lahko vodni top pre\xc4\x8drpa ogromne koli\xc4\x8dine vode, sam curek pa lahko izstreli ve\xc4\x8d deset metrov dale\xc4\x8d. Uporabljajo se lahko za ga\xc5\xa1enje po\xc5\xbearov, ali pa kot prisilno sredstvo pri huj\xc5\xa1ih in/ali mno\xc5\xbei\xc4\x8dnih kr\xc5\xa1itvah javnega reda in miru. Njihova uporaba je najbolj raz\xc5\xa1irjena v ga\xc5\xa1enju po\xc5\xbearov.\n_START_SECTION_\nGa\xc5\xa1enje po\xc5\xbearov\n_START_PARAGRAPH_\nVodni topovi se prvi\xc4\x8d pojavijo na ladjah za ga\xc5\xa1enje po\xc5\xbearov. Pred izumom vodnih topov, je bilo ga\xc5\xa1enje stavb in plovil veliko te\xc5\xbeje in tudi bolj nevarno. Prvo plovilo za ga\xc5\xa1enje po\xc5\xbearov v Los Angelesu opremljeno z vodnim topom, je pri\xc5\xa1lo v uporabo 1. 8. 1919. Prvo tako plovilo v New Yorku pa je bil \xc4\x8doln\xc2\xa0\xc2\xbbMarine 1\xc2\xab, ki je v uporabo pri\xc5\xa1el \xc5\xbee 1. 2. 1891.\n_START_SECTION_\nUporaba v izgredih\n_START_PARAGRAPH_\nPrva uporaba vodnega topa name\xc5\xa1\xc4\x8denega na tovornjak, je bila v za\xc4\x8detkih 30-ih let 20. Stoletja, v izgredih v Nem\xc4\x8diji. Sodobne razli\xc4\x8dice vodnih topov so narejene tako, da upravljalca topa ne izpostavijo zunanjim nevarnostim, ampak se top upravlja z upravljalno palico, ki se nahaja znotraj vozila na katerem je top name\xc5\xa1\xc4\x8den. Eden takih novej\xc5\xa1ih modelov je nem\xc5\xa1ki\xc2\xa0\xc2\xbbWawe 10.000\xc2\xab, ki ima kar 10.000-litrski rezervar vode, ki jo lahko izstreljuje v vse smeri s kar tremi vodnimi topovi, name\xc5\xa1\xc4\x8denimi na strehi vozila. Vse tri topove se upravlja\xc2\xa0\xc2\xbbna daljavo\xc2\xab\xc2\xa0iz notranjosti vozila. Vozilo ima na sprednji strani name\xc5\xa1\xc4\x8dena 2 topova s pretokom 20 litrov na sekundo in en top na zadnji strani, s pretokom 15 litrov na sekundo.\n_START_SECTION_\nVarnost\n_START_PARAGRAPH_\nUporaba vodnega topa na ljudeh lahko povzro\xc4\x8di po\xc5\xa1kodbe in v nekaterih primerih celo smrt. Nekaj smrtnih primerov sicer ne gre pripisati sami mo\xc4\x8di vode, kot na primer smrtne \xc5\xbertve v Indoneziji leta 1996 (voda iz topov je bila pome\xc5\xa1ana z amonijakom) , Zimbabwe leta 2007 (uporaba topov je spro\xc5\xbeila paniko in teptanje ljudi), Tur\xc4\x8dija leta 2013 (voda je bila pome\xc5\xa1ana s teko\xc4\x8dim solzivcem) in Ukrajina leta 2014 (vodni top je bil uporabljen v izjemno nizkih temperaturah kar je pri neki osebi povzro\xc4\x8dilo plju\xc4\x8dnico zaradi katere je oseba kasneje umrla). Ju\xc5\xbena Koreja v vodo me\xc5\xa1a barvilo, ki kasneje pomaga pri identifikaciji in aretaciji tistih, ki so povzro\xc4\x8dali nemire._NEWLINE_Vodni topovi za uporabo v nemirih leta 1960 so bili pravzaprav le rahlo prirejena gasilska vozila. \xc5\xbde takrat je bila mo\xc4\x8d topa tolik\xc5\xa1na, da je protestnike metalo po tleh in jim trgalo obla\xc4\x8dila._NEWLINE_30. Septembra 2010, je med demonstracijami v Nem\xc4\x8diji vodni curek iz vodnega topa zadel v obraz, enega od protestnikov, ki je zaradi po\xc5\xa1kodbe o\xc4\x8di skoraj popolnoma oslepel. Ta incident je bil ujet na kamere in je kasneje spro\xc5\xbeil nacionalno debato o nasilju policije in o zakonitosti uporabe vodnega topa nad demonstranti.\n_START_SECTION_\nVodni top in mediji\n_START_PARAGRAPH_\nPrisotnost medijev na izgredih ima velik vpliv nad tem, ali bo vodni top uporabljen ali ne. Na policiji je ob prisotnosti medijev velik pritisk, saj mediji uporabo vodnega topa skoraj vedno predstavijo v slabi lu\xc4\x8di. Prav to naj bi bil razlog, da policija vodnih topov v nekaterih dr\xc5\xbeavah ne uporablja bolj pogosto.\n_START_SECTION_\nBarva\n_START_PARAGRAPH_\nKot \xc5\xbee prej omenjeno, so se nekatere policijske sile (natan\xc4\x8dneje Ju\xc5\xbena Koreja in Indonezija) odlo\xc4\x8dile, da v vodo dodajo barvilo. Tako je bila voda \xc5\xa1e vedno uporabljena kot sredstvo prisile, zraven pa je bil to tudi na\xc4\x8din ozna\xc4\x8devanja izgrednikov. Velika Britanija, ki je omenjeni top prodala Indoneziji, je dejanje obsodila, kljub temu, da so isto stvar naredili sami med izgredi v Severni Irski. Ve\xc4\x8dina novej\xc5\xa1ih vodnih topov \xc5\xbee ponuja mo\xc5\xbenost, da se vodi doda solzivec.\n_START_SECTION_\nNaelektren vodni curek\n_START_PARAGRAPH_\nLeta 2004, je podjetje Jaycor Tactical Systems za\xc4\x8delo izvajati poiskuse z namenom, da bi dobili vodni curek, ki bi poleg sile vode, bil tudi naelektren. Vodi so dodali sol (bolj\xc5\xa1a prevodnost) in razli\xc4\x8dne aditive, da bi zmanj\xc5\xa1ali\xc2\xa0\xc2\xbbrazbijanje\xc2\xab\xc2\xa0curka na posamezne kapljice. Uspelo jim je dobiti naelektreni curek z dometom do 6 metrov. Elektri\xc4\x8dnega vodnega topa niso nikoli testirali na ljudeh.'